“मैंने 10 साल दूसरों के घरों में जाकर खाना बनाया है, आठवीं तक पढ़ने के बाद शादी हो गयी थी। परिवार का खर्चा चलाने के लिए कुछ न कुछ काम करना था। इतनी कम पढ़ाई में दूसरों के घर में झाडू-पोंछा और खाना बनाने का ही काम मिल सकता था, इसलिए यही काम शुरू करके अपने घर का खर्चा चलाने लगी थी।” ये कहना है सावित्री विश्वकर्मा (40 वर्ष) का। ये इंदौर में राजेन्द्र नगर की रहने वाली हैं। वो आगे बताती हैं, “मुझे लगता था दूसरों के घर में खाना बनाकर ही मेरी जिन्दगी गुजरेगी। लेकिन जब मुझे ड्राइविंग सीखने का मौका मिला तो मैं बहुत खुश हुई। हमारे अच्छे काम को देखकर नगर निगम में हमें गाड़ी चलाने का मौका मिल गया।” सावित्री इंदौर की पहली महिला प्रोफेशनल ड्राइवर नहीं हैं बल्कि इनकी तरह 25 महिलाएं कुशल ड्राईवर के साथ-साथ कुशल प्रशिक्षक भी हैं।